Heidelberg is 'n dorp met 35 563 inwoners in die Gautengprovinsie van Suid-Afrika. Heidelberg is geleë aan die voet van die Suikerbosrand, langs die N3-snelweg wat Johannesburg met Durban verbind. Die dorp het in 1862 ontstaan as 'n handelstasie, opgerig deur 'n Duitser, H.J. Uekermann. Heelwat van die geboue wat dateer uit die tydperk 1890 tot 1910 het behoue gebly en is steeds kenmerkend van Heidelberg. Die huis van A.G. Visser, die bekende Afrikaanse digter, is geleë in die dorp. Die Heidelberg-konsentrasiekamp-begraafplaas van vroue en kinders wat gesterf het gedurende die Tweede Vryheidsoorlog. Heidelberg-Vervoermuseum is gesluit nadat British American Tabacco hul geldelike steun onttrek het. Die Suikerbosrand Natuurreservaat het 'n groot verskeidenheid dier-, plant- en voëlspesies. Heidelbergkloof was 'n gewilde ontspanningsoord met verskeie fasiliteite soos swem, piekniek en kampering, dit is nou 'n eksklusiewe woonbuurt met toegangsbeheer. Daar is 'n gedenkteken vir die Driemanskap wat die Zuid-Afrikaansche Republiek in 1880 voorlopig uit Heidelberg bestuur het. Die NG Kerk, ingewy in 1890, is tot 'n nasionale monument verklaar.